67
1 O Yuus, gaease ni jame ya unbendisejam: yan janafanmalag y mataña gui jilomame. Sila.
2 Para usiña matungo y chalanmo gui jilo y tano yan y satbasionmo gui nasion todos:
3 Polo y taotao ya umatuna jao, O Yuus: polo y taotao todo ya umatuna.
4 O, polo y nasion sija ya ufanmagof yan ufanganta ni y minagof: sa jago siempre jumusga y taotao gui tininas yan ungobietna y nasion sija gui jilo y tano. Sila.
5 Polo y taotao ya umatuna jao, O Yuus: polo y taotao todo ya umatuna.
6 Ya y tano jagasja unajuyong megae tinegchaña: ya si Yuus ni y Yuusta ubendisejit.
7 Si Yuus ubendisejit: yan todo y uttimon y tano umaañao nu güiya.